b'\n_START_ARTICLE_\nMartin Berg\n_START_SECTION_\nPerhe ja opinnot\n_START_PARAGRAPH_\nH\xc3\xa4nen vanhempansa olivat rovasti Karl Johan Berg ja Maria Katarina Olander. H\xc3\xa4net vihittiin avioliittoon vuonna 1920 Elsa Maria Weckmanin o.s. Baeckman kanssa._NEWLINE_Berg kirjoitti ylioppilaaksi Kokkolan ruotsalaisesta yhteiskoulusta vuonna 1914 ja liittyi Vaasalaiseen osakuntaan. Opintojaan h\xc3\xa4n jatkoi Helsingin yliopiston teologisessa ja filosofisen tiedekunnan maatalous-mets\xc3\xa4tieteellisell\xc3\xa4 osastolla vuosina 1914\xe2\x80\x931915. H\xc3\xa4n suoritti Hy\xc3\xb6kk\xc3\xa4ysvaunukurssin vuonna 1922 ja jalkav\xc3\xa4kiupseerien tykist\xc3\xb6kurssin vuonna 1923 sek\xc3\xa4 Sotakorkeakoulun komentajakurssin vuosina 1925\xe2\x80\x931926. Sotakorkeakoulun yleisen osaston h\xc3\xa4n suoritti vuosina 1935\xe2\x80\x931936.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nBerg liittyi yhten\xc3\xa4 ensimm\xc3\xa4isten vapaaehtoisten joukkoon, joiden p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli Saksassa sotilaskoulutusta antava Pfadfinder-kurssi, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 25. helmikuuta 1915. H\xc3\xa4net sijoitettiin joukon 1. komppaniaan, josta h\xc3\xa4net siirrettiin my\xc3\xb6hemmin 27. J\xc3\xa4\xc3\xa4k\xc3\xa4ripataljoonan 1. komppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. H\xc3\xa4n suoritti vuonna 1917 Libaussa j\xc3\xa4rjestetyn sotakoukun A-kurssin.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nBerg m\xc3\xa4\xc3\xa4r\xc3\xa4ttiin armeijan uudelleenj\xc3\xa4rjestelyn yhteydess\xc3\xa4 Suomen valkoisen kaartin 1. komppanian p\xc3\xa4\xc3\xa4llik\xc3\xb6ksi, josta h\xc3\xa4net komennettiin 25. tammikuuta 1919 Kadettikouluun, miss\xc3\xa4 h\xc3\xa4n toimi harjoitusupseerina ja kadettikomppanian sek\xc3\xa4 aktiiviupseerikurssien komppanianp\xc3\xa4\xc3\xa4llikk\xc3\xb6n\xc3\xa4. H\xc3\xa4net siirrettiin 15. syyskuuta 1920 K\xc3\xa4kisalmen l\xc3\xa4\xc3\xa4nin rykmentin I pataljoonan komentajaksi ja edelleen 20. huhtikuuta 1921 alkaen Tampereen rykmentin II pataljoonan komentajaksi ja 29. kes\xc3\xa4kuuta 1928 alkaen rykmentinkomentajan apulaiseksi sek\xc3\xa4 1. hein\xc3\xa4kuuta 1933 alkaen Lahden sotilaspiirin p\xc3\xa4\xc3\xa4llik\xc3\xb6ksi.  Berg hoiti my\xc3\xb6s lyhyit\xc3\xa4 aikoja Tampereen rykmentin komentajan teht\xc3\xa4vi\xc3\xa4 vuosina 1932\xe2\x80\x931933.\n_START_SECTION_\nTalvi- ja jatkosota\n_START_PARAGRAPH_\nTalvisotaan Berg osallistui Osasto Bergin komentajana osallistuen taisteluihin Karjalankannaksella ja my\xc3\xb6hemmin Jalkav\xc3\xa4kirykmentti 9:n komentajana osallistuen taisteluihin Viipurinlahdella. V\xc3\xa4lirauhan aikana h\xc3\xa4n toimi aluksi samassa teht\xc3\xa4v\xc3\xa4ss\xc3\xa4, mutta siirrettiin Vaasan suojeluskuntapiirin p\xc3\xa4\xc3\xa4llik\xc3\xb6ksi. Jatkosodan syttyess\xc3\xa4 h\xc3\xa4net komennettiin Jalkav\xc3\xa4kirykmentti 61:n komentajaksi, jonka komentajana osallistui It\xc3\xa4-Karjalan taisteluihin. Taisteluiden j\xc3\xa4lkeen h\xc3\xa4net siirrettiin p\xc3\xa4\xc3\xa4llik\xc3\xb6ksi Jalkav\xc3\xa4enkoulutuskeskus 4:\xc3\xa4\xc3\xa4n ja edelleen Jalkav\xc3\xa4enkoulutuskeskus 11:sta. Vaasan sotilasl\xc3\xa4\xc3\xa4nin komentajaksi h\xc3\xa4net nimitettiin vuonna 1942 ja jo samana vuonna Kaakkois-Suomen sotilasl\xc3\xa4\xc3\xa4nin komentajaksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n olikin sodan p\xc3\xa4\xc3\xa4ttymiseen saakka.\n_START_SECTION_\nSotien j\xc3\xa4lkeinen aika\n_START_PARAGRAPH_\nBerg toimi sotien j\xc3\xa4lkeen Vaasan sotilaspiirin komentajana, josta teht\xc3\xa4v\xc3\xa4st\xc3\xa4 h\xc3\xa4n erosi vakinaisesta palveluksesta vuonna 1945 ja siirtyi osastop\xc3\xa4\xc3\xa4llik\xc3\xb6ksi ja apulaisjohtajaksi Ab P\xc3\xa4lsindustrille, josta h\xc3\xa4n siirtyi Bryggnads Ab:n palvelukseen, josta siirtyi vuonna 1949 toimitusjohtajaksi Oy Ra-Wood Ab:lle, kunnes sai vuonna 1955 Vaasan lyseon ruotsinkielen lehtorin viran, josta h\xc3\xa4n siirtyi suomenkielen tuntiopettajaksi tekniseen kouluun, ollen teht\xc3\xa4v\xc3\xa4ss\xc3\xa4 vuoteen 1959 saakka. H\xc3\xa4net on haudattu Vaasaan.'